和敦復留題池州弄水序
作者：郭祥正
朝代：宋

paragraphs: 我寄江南隱，數爲弄水遊。
讀君弄水篇，感慨攀巢由。
赤脚踏雲雨，投竿翫汀洲。
鷗鳥不見猜，飛舞相應酬。
誰傾百斛珠，跳躑無復收。
一發海客秘，爛副貧家求。
李杜縮光焰，王謝慚風流。
開卷起予興，飄欲乘桴浮。
如觀秋浦圖，晚景入兩眸。
愛之不能捨，饑魚適吞鈎。
嘗置几案間，出没窺巖幽。
一别幾何時，歲月已十周。
跡滯若匣劍，繡澀不可抽。
何當隨君車，吟哦與君侔。